Source: http://www.europarl.europa.eu/sides/getDoc.do?type=REPORT&reference=A7-2011-0159&language=MT
Timestamp: 2017-10-20 12:43:01+00:00
Document Index: 428913

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar l-iżgurar ta’ valutazzjonijiet tal-impatt indipendenti - A7-0159/2011
Proċedura : 2010/2016(INI)
Ċiklu relatat mad-dokument : A7-0159/2011
265k 207k
18 t'April 2011
PE 454.384v02-00 A7-0159/2011
dwar l-iżgurar ta’ valutazzjonijiet tal-impatt indipendenti
OPINJONI TAL-KUMITAT GĦALL-AMBJENT, IS-SAĦĦA PUBBLIKA U SIKUREZZA TAL-IKEL
– wara li kkunsidra t-Trattat ta' Lisbona u l-Karta tad-Drittijiet Fundamentali tal-Unjoni Ewropea, li daħlet fis-seħħ fl-1 ta' Diċembru 2009,
– wara li kkunsidra l-komunikazzjoni tal-Kumissjoni tat-8 ta’ Ottubru 2010 dwar “Regolamentazzjoni Intelliġenti fl-Unjoni Ewropea” (COM(2010)0543),
– wara li kkunsidra r-riżoluzzjoni tiegħu tad-9 ta' Settembru 2010 dwar it-tfassil aħjar tal-liġijiet – il-15-il rapport ta' kull sena mill-Kummissjoni skont it-termini tal-Artikolu 9 tal-Protokoll dwar l-applikazzjoni tal-prinċipji tas-sussidjarjetà u l-proporzjonalità(1),
– wara li kkunsidra r-riżoluzzjoni tiegħu tal-21 ta’ Ottubru 2008 dwar “Tfassil Aħjar tal-Liġijiet 2006” skont l-Artikolu 9 tal-Protokoll dwar l-applikazzjoni tal-prinċipji ta' sussidjarjetà u proporzjonalità(2),
– wara li kkunsidra r-riżoluzzjoni tiegħu tal-4 ta' Settembru 2007 dwar tfassil aħjar tal-liġijiet 2005: l-applikazzjoni tal-prinċipji tas-sussidjarjetà u l-proporzjonalità – it-13-il rapport annwali(3),
– wara li kkunsidra r-riżoluzzjoni tiegħu tal-10 ta’ Lulju 2007 dwar l-imminimizzar tal-ispejjeż amministrattivi imposti mil-leġiżlazzjoni(4),
– wara li kkunsidra r-riżoluzzjoni tiegħu tas-16 ta' Mejju 2006 dwar leġiżlar aħjar 2004: l-applikazzjoni tal-prinċipju tas-sussidjarjetà – it-12-il rapport annwali(5),
– wara li kkunsidra r-riżoluzzjoni tiegħu tal-20 ta’ April 2004 dwar il-valutazzjoni tal-impatt tal-leġiżlazzjoni Komunitarja u l-proċeduri ta' konsultazzjoni(6),
– wara li kkunsidra l-Ftehim Interistituzzjonali dwar tfassil aħjar tal-liġijiet tas-16 ta’ Diċembru 2003 bejn il-Parlament Ewropew, il-Kunsill u l-Kummissjoni,
– wara li kkunsidra l-Approċċ Interistituzzjonali Komuni għal Valutazzjonijiet tal-Impatt konkluż bejn il-Parlament, il-Kunsill u l-Kummissjoni f'Novembru 2005,
– wara li kkunsidra r-Rapport Speċjali tal-Qorti Ewropea tal-Awdituri Nru 3/2010,
– wara li kkunsidra r-riżultati tal-istudju kkummissjonat mill-Parlamemt Ewropew dwar valutazzjonijiet tal-impatt fl-Istati Membri tal-UE,
– wara li kunsidra l-linji gwida tal-Kummissjoni tal-15 ta’ Jannar 2009 dwar valutazzjoni tal-impatt u l-annessi tagħhom (SEC(2009)0092),
– wara li kkunsidra l-Komunikazzjoni tal-Kummissjoni tal-5 ta’ Ġunju 2002 dwar il-valutazzjonijiet tal-impatt (COM(2002)0276),
– wara li kkunsidra l-Ftehim Qafas tal-20 ta’ Ottubru 2010 bejn il-Parlament u l-Kummissjoni,
– wara li kkunsidra l-komunikazzjoni tal-Kummissjoni tat-28 ta' Ottubru 2010 dwar Politika Industrijali Integrata għall-Era tal-Globalizzazzjoni: il-Kompetittività u s-Sostenibilità fix-Xena Prinċipali (COM(2010)614),
– wara li kkunsidra r-rapport tal-Bord tal-Valutazzjoni tal-Impatt għall-2010 tal-24 ta' Jannar 2011 (SEC(2011)0126),
– wara li kkunsidra l-ittra tas-16 ta' Novembru 2010 mill-President tal-Kumitat għad-Drittijiet tan-Nisa u l-Ugwaljanza bejn is-Sessi lir-rapporteur dwar l-esperjenzi miksuba minn valutazzjoni tal-impatt li saret dwar l-effett tal-estensjoni tal-liv tal-maternità għal 20 ġimgħa,
– wara li kkunsidra r-rapport tal-Kumitat għall-Affarijiet Legali u l-opinjonijiet tal-Kumitat għall-Affarijiet Ekonomiċi u Monetarji, il-Kumitat għall-Ambjent, is-Saħħa Pubblika u s-Sikurezza tal-Ikel, il-Kumitat għall-Industrija, ir-Riċerka u l-Enerġija u l-Kumitat għas-Suq Intern u l-Ħarsien tal-Konsumatur (A7-0159/2011),
A. billi l-valutazzjonijiet tal-impatt jippreżentaw evalwazzjoni sistematika tal-effetti mistennija tal-azzjoni leġiżlattiva,
B. billi l-introduzzjoni ta’ ambjent regolatorju trasparenti, ċar, effettiv u ta’ kwalità għolja għandha tkun objettiv prijoritarju tal-politika tal-Unjoni Ewropea,
C. billi l-valutazzjonijiet tal-impatt jagħtu kontribut pożittiv lit-titjib ġenerali tal-kwalità tad-dispożizzzjonijet legali Komunitarji fil-kuntest tat-tfassil aħjar tal-liġijiet,
D. billi l-problemi li jinqalgħu fit-traspożizzjoni u l-implimentazzjoni tal-liġi tal-UE attwalment applikabbli huma, fost affarijiet oħra, ir-riżultat ta’ testi leġiżlattivi mfassla inadegwatament, u billi l-entitajiet leġiżlattivi kollha Ewropej jaqsmu r-responsabilità għal dan,
E. Billi t-Trattat ta' Lisbona fih klawsoli soċjali u ambjentali orizzontali (l-Artikoli 9 u 11 tat-TFUE) li għandhom jitqiesu fid-definizzjoni u l-implimentazzjoni tal-politiki u l-attivitajiet tal-Unjoni u jirrikjedu analiżi profonda tal-impatt soċjali u ambjentali ta' kwalunkwe leġiżlazzjoni proposta;
F. billi, meta jiġu adottati liġijiet ġodda u meta jiġu ssimplifikati u riformulati liġijiet eżistenti, il-valutazzjonijiet tal-impatt jistgħu jservu biex itejbu l-evalwazzjoni tal-effetti soċjali, ekonomiċi, ambjentali u dawk fuq is-saħħa tagħhom u l-kompatibilità tagħhom mad-drittijiet fundamentali, u b'hekk jistgħu jgħinu biex tonqos il-burokrazija, kif ukoll jiżguraw il-konsistenza tal-politiki tal-UE fil-ksib tal-objettivi predominanti stipulati mill-Kunsill Ewropew,
G. billi l-Kummissjoni tqis li l-Bord ta' Valutazzjoni tal-Impatt huwa indipendenti minkejja li jinsab taħt l-awtorità tal-President tal-Kummissjoni u huwa magħmul minn uffiċjali għolja minn diversi Direttorati Ġenerali u ppresedut mill-Viċi Segretarju Ġenerali; billi dan iwassal għall-preġudizzju fl-informazzjoni u għaldaqstant għal ksur tan-newtralità meħtieġa,
H. billi l-Parlament f’diversi okkażżjonijiet esprima appoġġ għall-użu ta’ valutazzjonijiet tal-impatt indipendenti fl-Unjoni Ewropea,
I. billi l-valutazzjonijiet tal-impatt imwettqa mill-Kummissjoni huma inkonsistenti fil-livell ta’ kwalità tagħhom u spiss iservu pjuttost biex jiġġustifikaw proposta leġiżlattiva milli biex jippermettu kunsiderazzjoni oġġettiva tal-fatti,
J. billi l-valutazzjonijiet tal-impatt jistgħu jintużaw biex jinħolqu ostakli burokratiċi bla bżonn għall-iżvilupp ulterjuri jew għad-dħul fis-seħħ ta' leġiżlazzjoni jew politiki Ewropej,
K. billi l-Parlament, il-Kunsill u l-Kummissjoni fil-Ftehim Interistituzzjonali tas-16 ta’ Diċembru 2003, fl-Approċċ Interistituzzjonali Komuni għal Valutazzjonijiet tal-Impatt ta' Novembru 2005, u l-Parlament u l-Kummissjoni fil-Ftehim ta’ Qafas tal-20 ta’ Ottubru 2010, ħadu l-impenn li jistabbilixxu aġenda għal-leġiżlar aħjar, u billi din ir-riżoluzzjoni tinkludi proposti konkreti għat-titjib tal-valutazzjonijiet tal-impatt,
L. billi l-Kummissjoni qed issegwi tip ġdid ta’ approċċ fil-politika industrijali, fejn il-proposti politiċi kollha b’impatt qawwi fuq l-ekonomija għandhom jiġu analizzati fid-dettall fir-rigward tal-impatt tagħhom fuq il-kompetittività,
Rekwiżiti ġenerali għall-valutazzjonijiet tal-impatt fil-livell Ewropew.
1. Jenfasizza li l-valutazzjonijiet tal-impatt huma għajnuna importanti għal leġiżlar iktar intelliġenti u aħjar matul iċ-ċiklu politiku kollu li l-leġiżlaturi tad-dritt tal-UE għandhom jisfruttaw iktar spiss sabiex jgħinuhom jevalwaw b'mod iktar effettiv il-konsegwenzi ekonomiċi, soċjali, ambjentali u dawk relatati mas-saħħa tal-għażliet politiċi tagħhom, kif ukoll l-impatt tagħhom fuq id-drittijiet fundamentali taċ-ċittadini, b'kunsiderazzjoni tal-fatt li l-analiżi tal-ispiża f'paragun mal-benefiċċju tikkostitwixxi kriterju wieħed fost oħrajn;
2. Jilqa' l-Komunikazzjoni dwar Regolamentazzjoni Intelliġenti u jenfasizza li l-valutazzjonijiet tal-impatt għandu jkollhom rwol prinċipali matul iċ-ċiklu kollu tal-politika, mit-tfassil għall-implimentazzjoni, l-infurzar, l-evalwazzjoni u sar-reviżjoni tal-leġiżlazzjoni; jenfasizza l-importanza ta' teħid ta' deċiżjonijiet meqjus tajjeb u infurmat sew fl-istadju tat-tfassil tal-proposti leġiżlattivi, minħabba li dan jista’ jwassal kemm għal kwalità mtejba tar-riżultati kif ukoll għall-proċess leġiżlattiv iqsar;
3. Jisħaq fuq il-bżonn ta' valutazzjonijiet tal-impatt magħmulin sew bħala prerekwiżit għal leġiżlazzjoni ta' kwalità għolja u għat-traspożizzjoni, l-applikazzjoni u l-infurzar kif jixraq;
4. Jenfasizza li valutazzjoni tal-impatt ma hija bl-ebda mod sostitut għad-dibattitu politiku u l-proċess demokratiku ta’ teħid ta’ deċiżjoni tal-leġiżlatur, iżda sempliċement isservi biex tgħin fil-preparazzjoni teknika ta’ deċiżjoni politika;
5. Jenfasizza li l-valutazzjonijiet tal-impatt għandhom isiru fl-istadji bikrija tal-iżvilupp tal-politika; jenfasizza li dawn għandhom ikunu kompletament indipendenti u dejjem għandhom ikunu bbażati fuq analiżi raġunata u oġġettiva u tal-effetti potenzjali;
6. Jenfasizza li, skont l-Ftehim Interistituzzjonali dwar Tfassil Aħjar tal-Liġijiet, il-koleġiżlaturi ntrabtu li jwettqu valutazzjonijiet tal-impatt meta jqisu li dan ikun xieraq u meħtieġ għall-proċess leġiżlattiv, qabel l-adozzjoni ta' kwalunkwe emenda sostantiva;
7. Iqis li huwa neċessarju li jiġu involuti esperti esterni mill-oqsma politiċi kollha kif ukoll il-gruppi kollha tal-partijiet interessati li jkunu milquta fil-proċess tal-valutazzjoni tal-impatt sabiex ikunu ggarantiti l-indipendenza u l-oġġettività; jenfasizza, f’dan il-kuntest, id-distinzjoni fundamentali bejn konsultazzjoni pubblika u valutazzjoni tal-impatt indipendenti; jinnota li r-riżultat finali u l-kontroll tal-metodoloġija u l-kwalità tal-valutazzjoni tal-impatt għandhom jibqgħu f'idejn l-istituzzjonijiet tal-Unjoni Ewropea sabiex ikun żgurat li dawn jitwettqu bl-istess standard għoli;
8. Jitlob li jkun hemm trasparenza massima fit-tfassil tal-valutazzjonijiet tal-impatt, inkluża l-pubblikazzjoni bikrija ta' pjanijiet direzzjonali komprensivi tal-leġiżlazzjoni proposta sabiex ikun żgurat aċċess ugwali għall-proċeduri leġiżlattivi għall-partijiet interessati kollha; iqis, għalhekk, ukoll li l-perjodu attwali ta' konsultazzjoni tal-Kummissjoni għandu jiġi estiż għal 12-il ġimgħa;
9. Huwa tal-opinjoni li m'għandux ikun possibbli li l-valutazzjonijiet tal-impatt dwar proġetti jew leġiżlazzjoni mħallsa mill-amministrazzjonijiet pubbliċi jew l-intrapriżi dipendenti tagħhom jiġu approvati mill-amministrazzjoni kkonċernata;
10. Iqis li hu essenzjali li l-valutazzjonijiet tal-impatt jiġu skrutinizzati mill-Istati Membri ex-ante, sabiex ikunu valutati l-effetti tal-leġiżlazzjoni proposta fuq il-liġijiet u l-politiċi pubbliki nazzjonali; jitlob li titwettaq evalwazzjoni ex-post ikbar u biex titqies iktar l-inklużjoni ta' tabelli ta' korrelazzjoni obbligatorji sabiex ikun żgurat li l-leġiżlazzjoni tal-UE tkun ġiet implimentata b'mod korrett mill-Istati Membri u laħqet l-objettivi tagħha;
11. Jemmen li l-valutazzjoni tal-impatt hija strument xieraq għall-verifika tar-rilevanza tal-proposti tal-Kummissjoni, u partikolarment skont il-prinċipji tas-sussidjarjetà u l-proporzjonalità, u biex ikunu spjegati b’mod iktar ċar lill-koleġiżlaturi u lill-pubbliku b'mod ġenerali r-raġunijiet għall-għażla ta’ miżura partikolari;
12. Jenfasizza li l-elementi ewlenin ta’ valutazzjoni tajba tal-impatt huma r-rikonoxximent tal-problema, il-konsultazzjoni mal-partijiet ikkonċernati, id-definizzjoni tal-objettivi li għandhom jintlaħqu u l-elaborazzjoni ta’ alternattivi strateġiċi tal-politika;
13. Iqis li huwa importanti li proposti leġiżlattivi ġodda jkunu akkumpanjati minn valutazzjoni tal-impatt; jinnota li dan jista' japplika wkoll għas-simplifikazzjoni u r-riformulazzjoni tal-liġi tal-UE u għall-atti delegati u implimentattivi skont l-Artikoli 290 u 291 tat-TFUE, meta dan ikun xieraq;
14. Iqis il-valutazzjoni tal-impatt bħala 'dokument ħaj' li jifforma parti mill-proċess leġiżlattiv; jenfasizza l-ħtieġa li tkun garantita biżżejjed flessibbiltà biex ikunu jistgħu jsiru valutazzjonijiet tal-impatt ulterjuri matul il-proċess leġiżlattiv;
15. Jitlob li l-valutazzjonijiet tal-impatt ma jiffokawx esklussivament fuq l-analiżi tal-ispiża f'paragun mal-benefiċċju imma li dawn jikkunsidraw ammont kbir ta’ kriterji, bi qbil mal-prinċipju ta' approċċ integrat, sabiex jipprovdu lil-leġiżlatur stampa kemm jista’ jkun komprensiva; jinnota, f’dan il-kuntest, l-aspetti ekonomiċi, soċjali u ambjentali msemmija fil-Ftehim Interistituzzjonali tas-16 ta’ Diċembru 2003 u fl-approċċ komuni tal-2005, li għandhom jiġu miġbura f’evalwazzjoni waħda; jissottolinja, f'dan ir-rigward, il-bżonn li tiġi żgurata l-konsistenza bejn il-politiki u l-attivitajiet tal-UE billi jitqiesu l-objettivi tagħha u bi qbil mal-prinċipju tal-għoti tal-poteri kif stipulat fl-Artikolu 7 tat-TFUE;
16. Iħeġġeġ, fil-kuntest tal-valutazzjonijiet tal-impatt, sabiex dejjem issir analiżi tal-ispiża f'paragun mal-benefiċċju – jiġifieri, eżami tal-effiċenza f’termini ta’ spejjeż tal-programmi u l-miżuri kollha li jinvolvu nefqa – kif ukoll biex jiġu eżaminati l-implikazzjonijiet potenzjali għall-intrapriżi ta' daqs żgħir u medju; jitlob, f’dan il-kuntest, l-użu konsistenti tat-test tal-intrapriżi ta' daqs żgħir u medju propost fl-Att dwar in-Negozji ż-Żgħar tal-2008; ifakkar, f'dan il-kuntest, li f'kull liġi li timponi piżijiet fuq l-intrapriżi ta' daqs żgħir u medju għandu jkun hemm evalwazzjoni bir-reqqa tar-regolamenti eżistenti bil-għan li jitnaqqas il-piż regolatorju globali fuq l-intrapriżi ta' daqs żgħir u medju;
17. Jitlob, fil-kuntest tal-valutazzjonijiet tal-impatt, li ssir analiżi intensiva dwar il-proposti politiċi ġodda kollha b’effetti sinifikattivi fuq il-kompetittività industrijali; jitlob, barra minn hekk, li ssir valutazzjoni ex-post tal-impatt tal-leġiżlazzjoni tal-UE fuq il-kompetittività tal-ekonomija Ewropea; jinnota li l-Kummissjoni fil-komunikazzjoni tagħha dwar il-Politika Industrijali Integrata għall-Era tal-Globalizzazzjoni fil-fatt wiegħdet l-applikazzjoni ta’ proċedura ta’ dan it-tip;
18. Jenfasizza l-ħtieġa li jittieħdu t-tagħlimiet mill-evalwazzjoni ex-post tal-leġiżlazzjoni eżistenti u minn analiżi tal-ġurisprudenza rilevanti tal-Qorti tal-Ġustizzja, u li qabel ma tiġi proposta leġiżlazzjoni ġdida ssir diskussjoni xierqa dwar l-għażliet strateġiċi disponibbli għal qasam ta' politika speċifika;
19. Iħeġġeġ li l-valutazzjonijiet tal-impatt fil-livell Ewropew għandhom jeżaminaw il-valur miżjud Ewropew f'dak li għandu x'jaqsam ma' liema spejjeż jiġu ffrankati minn soluzzjoni Ewropea u/jew xi spejjeż supplementari jirriżultaw għall-Istati Membri fin-nuqqas ta’ soluzzjoni Ewropea;
20. Jemmen li l-impatt fuq is-sħubiji ekonomiċi tal-UE kif ukoll l-implikazzjonijiet tal-għażla ta’ standard Ewropew speċifiku minflok standard internazzjonali għandu jitqies fil-valutazzjonijiet tal-impatt;
21. Jenfasizza li l-valutazzjonijiet tal-impatt għandhom iqisu bis-sħiħ l-alternattivi disponibbli għal-leġiżlatur u dejjem għandhom jinkludu eżami serju tal-alternattiva li ma tittieħed ebda azzjoni;
22. Jenfasizza li l-valutazzjonijiet tal-impatt m'għandhomx iwasslu għal iżjed burokrazija u dewmien żejjed fil-proċedura leġiżlattiva; madankollu, għandu jingħata biżżejjed ħin sabiex il-valutazzjonijiet tal-impatt jipproduċu riżultati affidabbli; jenfasizza wkoll, f’dan il-kuntest, li l-valutazzjonijiet tal-impatt m'għandhomx jiġu abbużati biex jimblukkaw leġiżlazzjoni mhux mixtieqa; iħeġġeġ, għalhekk, li jinħolqu l-kundizzjonijiet tekniċi u amministrattivi biex jiżguraw li l-valutazzjonijiet tal-impatt jitwettqu bil-ħeffa u mal-ewwel, pereżempju permezz ta’ strumenti bħal ftehimiet qafas, proċeduri ta’ sejħiet għall-offerti mgħaġġla u l-aħjar użu possibbli tar-riżorsi;
23. Iħeġġeġ, bi qbil mal-prinċipju tal-Aħjar Prattika, li jsir użu mill-esperjenza miksuba f’pajjiżi oħra fejn valutazzjonijiet tal-impatt diġà twettqu għal diversi snin, sabiex ikomplu jitjiebu l-valutazzjonijiet tal-impatt fil-livell tal-UE;
24. Jitlob li l-valutazzjonijiet tal-impatt jiġu aġġornati matul il-proċess leġiżlattiv sħiħ, sabiex jiġu kkunsidrati tibdiliet li jseħħu matul dan il-proċess;
25. Jenfasizza li l-valutazzjonijiet tal-impatt m'għandhomx isiru biss qabel l-adozzjoni ta’ test leġiżlattiv (ex-ante) iżda għandhom jitwettqu wkoll wara l-adozzjoni tiegħu (ex-post); ifakkar li dan huwa neċessarju sabiex jiġi vvalutat aktar bir-reqqa jekk l-oġġettivi ta’ liġi fil-verità ntlaħqux u jekk att legali għandux jiġi adattat jew għandux jinżamm; jisħaq, madankollu, fuq il-fatt li l-evalwazzjoni ex-post m'għandha qatt tissostitwixxi d-dover tal-Kummissjoni bħala "l-Gwardjana tat-Trattati" li timmoniterja b'mod effettiv u fil-waqt l-applikazzjoni tal-liġi tal-Unjoni fl-Istati Membri;
26. Jenfasizza r-responsabilità primarja tal-Kummissjoni biex twettaq valutazzjonijiet tal-impatt ta' kwalità għolja tal-proposti tagħha fl-eżerċitar tad-dritt tagħha ta' inizjattiva bi qbil mat-Trattat;
Potenzjal għat-titjib fil-livell tal-Kummissjoni
27. Jirrikonoxxi li l-kwalità tal-valutazzjonijiet tal-impatt tal-Kummissjoni għoliet fis-snin riċenti, imma jenfasizza li hemm bżonn ta' iktar titjib;
28. Jirreferi, f’dan il-kuntest, għall-Bord ta' Valutazzjoni tal-Impatt tal-Kummissjoni, li ġie mwaqqaf fl-2006, li huwa responsabbli għall-iżvilupp tal-valutazzjonijiet tal-impatt tal-Kummissjoni;
29. Jenfasizza li membri tal-Bord ta' Valutazzjoni tal-Impatt huma indipendenti biss f’termini formali, peress li attwalment jinħatru mill-President tal-Kummissjoni u huma soġġetti għall-istruzzjonijiet tiegħu, u għalhekk ma jistax jingħad li huma kompletament indipendenti; jitlob, għalhekk, li l-membri tal-Bord ta' Valutazzjoni tal-Impatt jinħatru mill-Parlament Ewropew u l-Kunsill u li ma jkunux iktar soġġetti għall-istruzzjonijiet tal-President tal-Kummissjoni; jitlob, għalhekk, li l-ħidma tal-Bord ta' Valutazzjoni tal-Impatt u tal-esperti ssir fl-ambitu pubbliku bl-ogħla livell ta' trasparenza sabiex l-indipendenza tagħhom tkun tista' tiġi verifikata fil-prattika;
30. Jitlob ukoll li l-esperti mill-oqsma politiċi kollha kif ukoll il-gruppi tal-partijiet interessati kollha milquta jiġu involuti fix-xogħol tal-Bord ta' Valutazzjoni tal-Impatt; jitlob li dawn l-esperti jiġu minn barra l-Kummissjoni u li ma jkunux suġġetti għal istruzzjonijiet;
31. Jitlob li l-Parlament Ewropew jiġi involut b'mod bikri u komprensiv – anki permezz ta’ notifiki u rapporti interim – u b’mod partikolari li jiġu involuti l-kumitati relevanti tiegħu, fil-proċess sħiħ ta’ valutazzjoni tal-impatt u fix-xogħol tal-Bord ta' Valutazzjoni tal-Impatt; jistieden lill-Kummissjoni biex tipprovdi lill-Parlament u lill-Kunsill b'sommarji ta' bejn żewġ u erba' faċċati mal-valutazzjoni tal-impatt sħiħa, inkluża, meta tkun relevanti, spjegazzjoni tar-raġunijiet għaliex ma twettqitx valutazzjoni tal-impatt, meta tippreżenta proposta leġiżlattiva sabiex tivverifika li l-kwistjonijiet relevanti kollha jiġu indirizzati mingħajr ma tkun ipperikolata l-indipendenza tal-valutazzjoni billi tiġi influwenzata l-evalwazzjoni attwali;
32. Jinnota li fit-twettiq tal-valutazzjonijiet tal-impatt tagħha l-Kummissjoni għandha tikkonsulta wkoll mal-Istati Membri, għaliex dawn tal-aħħar wara għandhom jittrasponu d-direttivi fil-liġi nazzjonali u l-l-awtoritajiet nazzjonali normalment ikunu jafu iktar kif id-dispożizzjonijiet legali se jaħdmu fil-prattika;
33. Jenfasizza li r-regolamentazzjoni intelliġenti bbażata fuq valutazzjoni kompleta u oġġettiva tal-impatt għadha r-responsabilità komuni tal-istituzzjonijiet Ewropej u tal-Istati Membri, u li l-Kummissjoni għandha għaldaqstant tqis ukoll l-osservazzjonijiet li hija tirċievi mill-Parlament Ewropew, mill-Kumitat tar-Reġjuni, mill-Kumitat Ekonomiku u Soċjali Ewropew u mill-Istati Membri;
34. Jinnota li, qabel l-adozzjoni finali ta’ valutazzjoni tal-impatt, ir-riżultati preliminari tagħha dejjem għandhom ikunu soġġetti għal reviżjoni esterna; jitlob li s-sejbiet ta' din ir-reviżjoni jkunu aċċessibbli għall-pubbliku;
35. Jinnota l-kritika mill-Qorti Ewropea tal-Awdituri fis-sens li l-Kummissjoni kultant tieħu inizjattivi leġiżlattivi minkejja l-fatt li proċess ta’ valutazzjoni tal-impatt ikun għadu ma ġiex konkluż; jinnota wkoll il-kritika li mhux l-għażliet politiċi kollha jistgħu jirċievu l-istess livell ta' attenzjoni; jisħaq fuq il-fatt li l-għażliet politiċi kollha għandhom jitqiesu bis-sħiħ fil-proċess tal-valutazzjoni tal-impatt;
36. Jitlob, fl-interess ta’ trasparenza akbar, li jiġu ppubblikati l-ismijiet tal-esperti u l-parteċipanti l-oħra kollha fil-proċess ta’ valutazzjoni tal-impatt kif ukoll id-dikjarazzjoni tagħhom ta' interessi;
37. Jitlob, fir-rigward tal-konsultazzjonijiet pubbliċi, li l-gruppi ta’ partijiet interessati jiġu notifikati fil-ħin dwar kwalunkwe konsultazzjoni ppjanata; jitlob ukoll li l-gruppi ta’ partijiet interessati jingħataw l-opportunità, bħala parti mill-proċess ta’ konsultazzjoni pubblika, li jikkummentaw dwar il-valutazzjonijiet tal-impatt, u dan għandu jsir kmieni biżżejjed, qabel ma tiġi ppubblikata l-proposta tal-Kummissjoni;
38. Jitlob li d-data użata mill-Kummissjoni tkun affidabbli u komparabbli;
39. Jistieden lill-Kummissjoni biex fil-valutazzjonijiet tal-impatt tagħha teżamina sistematikament il-piżijiet amministrattivi ta' proposti leġiżlattivi u biex dejjem tindika ċar liema waħda mill-għażliet li jkunu ġew eżaminati l-aktar li tneħħi piżijiet amministrattivi jew l-anqas li toħloq piżijiet ġodda;
40. Jinnota li t-tressiq ta’ proposta leġiżlattiva fl-istess ħin tal-preżentazzjoni tar-riżultati ta’ valutazzjoni tal-impatt huwa kontroproduttiv għaliex dan jagħti l-impressjoni li l-għan prinċipali tal-valutazzjoni tal-impatt huwa li jiġġustifika l-proposta tal-Kummissjoni; huwa tal-parir, għalhekk, li d-dokumenti jiġu ppubblikati aktar kmieni f'kull stadju tal-proċess leġiżlattiv, inkluża l-pubblikazzjoni tal-valutazzjoni finali tal-impatt tal-Kummissjoni, kif approvata mill-Bord ta' Valutazzjoni tal-Impatt, qabel jibdew il-konsultazzjonijiet bejn is-servizzi;
41. Jissuġġerixxi li l-valutazzjonijiet kollha tal-impatt li jitlestew mill-Kummissjoni għandhom jiġu ppubblikati f'serje speċjali ta' pubblikazzjonijiet mill-Kummissjoni sabiex ikun faċli għall-pubbliku li jirreferi għalihom u jfittixhom f'websajt apposta;
42. Jitlob li l-Kummissjoni twettaq evalwazzjoni ex-post tal-atti legali adottati; itenni, madankollu, li l-evalwazzjoni ex-post m'għandha qatt tissostitwixxi d-dover tal-Kummissjoni li timmoniterja l-applikazzjoni tad-dritt tal-Unjoni fl-Istati Membri;
43. Jitlob lill-Kummissjoni tipprovdi kummenti sostantivi dwar il-valutazzjonijiet tal-impatt imwettqa mill-Parlament;
Potenzjal għat-titjib fil-livell tal-Parlament Ewropew
44. Jitlob lill-kumitati tiegħu jagħmlu użu aktar konsistenti mill-istrument parlamentari ta’ valutazzjoni tal-impatt, strument li hu diġà disponibbli; ifakkar li teżisti linja baġitarja speċifika li tkopri t-twettiq tal-valutazzjonijiet tal-impatt; iqis ir-rikors għal valutazzjoni parlamentari tal-impatt bħala partikolarment neċessarju meta jkunu ddaħħlu bidliet sostantivi fil-proposta inizjali;
45. Ifakkar, barra minn hekk, li l-valutazzjonijiet tal-impatt m’hemmx għalfejn ikunu parti minn studju kumpless iżda jistgħu jieħdu l-forma ta’ studji limitati, workshops u sessjonijiet ta’ smigħ mal-esperti;
46. Hu tal-fehma li għandha tiddaħħal sistematikament kunsiderazzjoni standard mill-Parlament fir-riżoluzzjonijiet leġiżlattivi tiegħu, li biha ssir referenza għall-kunsiderazzjoni tal-valutazzjonijiet kollha tal-impatt li jitwettqu mill-istituzzjonijiet tal-UE fl-oqsma relevanti għal-leġiżlazzjoni kkonċernata;
47. Jinnota li l-Parlament u l-kumitati tiegħu diġà għandhom il-makkinarju biex jeżaminaw il-valutazzjonijiet tal-impatt tal-Kummissjoni; iqis li preżentazzjoni tal-valutazzjoni tal-impatt mill-Kummissjoni lill-kumitati relevanti tkun żieda ta' valur kbir għall-iskrutinju li jsir fil-Parlament; jinnota li tali skrutinju jista’ wkoll jieħu numru ta' forom oħra, inklużi valutazzjonijiet tal-impatt komplementari, analiżi aktar dettaljata, rieżami tal-valutazzjonijiet tal-impatt tal-Kummissjoni minn esperti esterni u laqgħat speċjali ma’ esperti indipendenti; jenfasizza li l-ħidma tad-dipartimenti politiċi tagħha f'dan il-qasam għandha tiżviluppa b'mod konsistenti;
48. Jenfasizza li l-valutazzjonijiet tal-impatt tal-Parlament għandhom jitqiesu bħala korrettivi tal-valutazzjonijiet tal-impatt tal-Kummissjoni;
49. Jitlob li l-valutazzjonijiet tal-impatt tal-Kummissjoni jiġu trattati sistematikament u kemm jista’ jkun malajr fil-livell parlamentari u partikolarment fil-livell tal-kumitati;
50. Jenfasizza li d-deċiżjoni għat-twettiq tal-valutazzjoni parlamentari tal-impatt għandha tittieħed mill-kumitat relevanti tal-Parlament bil-parteċipazzjoni tar-rapporteur; iħeġġeġ li r-Regoli ta’ Proċedura tiegħu għandhom jiġu emendati biex jagħmluha possibbli li valutazzjoni tal-impatt tista' tintalab minn kwota minima ta’ kwart tal-membri tal-kumitat;
51. Iħeġġeġ lill-kumitati kollha tiegħu biex, qabel ma jikkunsidraw proposta leġiżlattiva, jiddiskutu mal-Kummissjoni fil-fond dwar il-valutazzjoni tal-impatt;
52. Jenfasizza li l-valutazzjonijiet tal-impatt li jitwettqu matul il-proċess parlamentari leġiżlattiv huma importanti wkoll; jinkoraġġixxi lill-Parlament biex jeżamina l-possibilità ta’ valutazzjoni tal-impatt meta jsiru emendi sostantivi fi kwalunkwe stadju tal-proċess leġiżlattiv; jinnota, madankollu, li dan m'għandux iwassal għal dewmien żejjed;
53. Jitlob, barra minn hekk, li l-Membri individwali jkollhom il-possibilità li jitolbu studji żgħar sabiex jipprovdulhom fatti jew statistiki relevanti fl-oqsma relatati mal-ħidma parlamentari tagħhom, u jissuġġerixxi li tali studji jkunu jistgħu jsiru mil-librerija tal-Parlament Ewropew bħala komplement għall-funzjonijiet kurrenti tagħha;
54. Jistieden, għalhekk, lill-Parlament biex jadotta pjanijiet biex il-librerija tiegħu tipprovdi dan is-servizz lill-Membri; jenfasizza l-fatt li kwalunkwe pjanijiet għandhom ikunu bbażati fuq l-aħjar prattiki tal-libreriji parlamentari, inklużi dawk tal-Istati Membri, u għandhom jitwettqu skont regoli stretti u b'kooperazzjoni sħiħa mal-funzjoni ta' riċerka li taqdi l-kumitati;
Il-ħolqien ta' struttura awtonoma għall-valutazzjonijiet tal-impatt għall-Parlament Ewropew u l-prospetti għall-futur
55. Jenfasizza l-importanza ta’ mekkaniżmu għal valutazzjoni tal-impatt uniformi għall-kwalità u l-koerenza tat-tfassil ta’ politika tiegħu stess;
56. Jitlob, għalhekk, li jiġi stabbilit proċess integrat ta’ valutazzjoni tal-impatt fil-Parlament Ewropew; jipproponi, f’dan il-kuntest, li tiġi żviluppata proċedura ta’ valutazzjoni tal-impatt komuni fuq il-bażi ta’ sistema u metodoloġija komuni użati mill-kumitati kollha;
57. Jinkoraġġixxi li dan isir taħt il-patroċinju ta' struttura awtonoma li tagħmel użu mir-riżorsi proprji tal-Parlament, pereżempju billi jiġu involuti l-librerija u d-dipartimenti politiċi, u tinkludi esperti esterni, bħal uffiċjali ssekondati minn faċilitajiet nazzjonali tal-valutazzjoni tal-impatt, fuq bażi ad hoc għall-valutazzjonijiet individwali tal-impatt, li għandha tkun responsabbli quddiem il-Parlament Ewropew permezz ta' bord superviżorju li jkun magħmul minn membri;
58. Jitlob li tinħoloq l-infrastruttura amministrattiva neċessarja għal dan il-għan, filwaqt li jkun żgurat li kwalunkwe infrastruttura bħal din tkun newtrali għall-baġit billi jintużaw riżorsi eżistenti;
59. Jenfasizza li għandhom isiru deliberazzjonijiet fit-tul dwar il-prospetti ta' approċċ komuni għall-valutazzjonijiet tal-impatt mill-istituzzjonijiet Ewropej; ifakkar li l-Ftehim Interistituzzjonali tas-16 ta’ Diċembru 2003 u l-Approċċ Interistituzzjonali Komuni għal valutazzjonijiet tal-impatt ta' Novembru 2005 diġà talbu li jkun hemm approċċ metodoloġiku komuni għall-valutazzjonijiet tal-impatt fl-istituzzjonijiet Ewropej;
60. Jiddispjaċih li l-Kummissjoni Ewropea topponi l-idea ta’ approċċ komuni għall-valutazzjoni tal-impatt mill-istituzzjonijiet Ewropej;
61. Jinnota li l-Kunsill s’issa għamel użu minimu tal-valutazzjoni tal-impatt bħala strument; jistieden, għalhekk, lill-Kunsill ukoll biex jagħmel użu aktar intensiv tal-valutazzjonijiet tal-impatt, b'konformità mal-approċċ interistituzzjonali komuni għall-valutazzjonijiet tal-impatt imsemmi hawn fuq, sabiex tittejjeb il-kwalità tal-kontribuzzjoni tiegħu għal-leġiżlazzjoni tal-UE; jenfasizza li regolamentazzjoni intelliġenti bbażata fuq valutazzjoni tal-impatt kompleta u oġġettiva tibqa' r-responsabilità komuni tal-istituzzjonijiet tal-UE u tal-Istati Membri;
62. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni.
ĠU C 15 E, 21.1.2010, p. 16.
ĠU C 187 E, 24.07.2008, p. 67.
ĠU C 175 E, 10.07.2008, p. 124.
ĠU C 297 E, 07.12.2006, p. 128.
ĠU C 104 E, 30.04.2004, p. 146
Il-valutazzjonijiet tal-impatt huma strument ċentrali tal-leġiżlazzjoni li l-leġiżlaturi Ewropej jeħtieġ jużaw aktar fil-futur. Il-benefiċċji tal-valutazzjoni tal-impatt huma ovvji. Huma juru lil-leġiżlaturi l-konsegwenzi possibbli tal-għażliet politiċi tagħhom u jgħinuhom jieħdu deċiżjoni. Għalhekk jistgħu jagħtu kontribut sinifikanti għal-leġiżlar aħjar. Madankollu, ma jistgħu bl-ebda mod jissostitwixxu d-dibattitu politiku u l-proċess tat-teħid ta' deċiżjonijiet demokratikament leġittimu tal-leġiżlatur. Iservu biss sabiex jagħmlu possibbli l-preparazzjoni teknika ta' deċiżjoni politika.
Dan ir-rapport huwa maqsum f'erba' sezzjonijiet. L-ewwel jiġu indikati r-rekwiżiti ġenerali kollha fil-livell Ewropew għall-valutazzjoni tal-impatt. It-tieni taqsima tiddiskuti l-valutazjonijiet tal-impatt tal-Kummissjoni u tenfasizza t-titjib possibbli. It-tielet taqsima hija ddedikata għall-valutazzjonijiet tal-impatt magħmula mill-Parlament Ewropew. Ir-raba' u l-aħħar taqsima titlob li jkun hemm struttura awtonoma għall-valutazzjonijiet tal-impatt fil-Parlament Ewropew li l-kumitati kollha tal-Parlament għandhom jużaw sabiex itejbu l-leġiżlazzjoni u joħolqu sinerġiji.
Ir-rekwiżiti ġenerali għall-valutazzjonijiet tal-impatt fil-livell Ewropew
Il-Parlament hu tal-fehma li l-valutazzjonijiet tal-impatt użati mill-istituzzjonijiet Ewropej għandhom jikkonformaw ma' ċerti prinċipji. Qabel kollox għandhom ikunu kompletament indipendenti u trasparenti. Għandhom ikopru l-kategoriji kollha tal-proposti leġiżlattivi u jużaw metodoloġija ċara. L-għażliet possibbli ta' politiki elenkati għandhom jinkudu wkoll il-possibilità li ma tittieħed ebda azzjoni. Il-konsegwenzi speċifiċi għall-intrapriżi ta' daqs żgħir u medju għandhom jitqiesu wkoll fejn ikun xieraq. Fl-aħħarnett, il-valutazzjonijiet tal-impatt iridu dejjem jiġu adattati għall-iżviluppi attwali fil-proċess leġiżlattiv.
Potenzjal għal titjib fil-livell tal-Kummissjoni
Il-Parlament jirrikonoxxi li l-Kummissjoni tejbet il-kwalità tal-valutazzjonijiet tal-impatt, b'mod partikolari permezz tat-twaqqif tal-Bord ta' Valutazzjoni tal-Impatt tal-Kummissjoni (Impact Assessment Board). Madankollu, kif turi l-esperjenza, mill-kummenti mill-Membri tal-Parlament u, ta' importanza ugwali, mir-rapport tal-Qorti Ewropea tal-Awdituri, il-valutazzjonijiet tal-impatt tal-Kummissjoni fil-forma preżenti tagħhom iħallu lok għal aktar titjib. Dan jinkludi impenn eqreb mill-kumitati tal-Parlament Ewropew u spjegazzjoni dettaljata għala l-Kummissjoni kultant iżżomm lura milli toħroġ valutazzjoni tal-impatt għal proposti leġiżlattivi individwali. Il-Kummissjoni għandha wkoll tkun lesta tagħti opinjoni dwar valutazzjonijiet tal-impatt kummissjonati mill-Parlament.
Potenzjal għal titjib fil-livell tal-Parlament Ewropew
Il-Parlament diġà kapaċi jagħmel il-valutazzjonijiet tal-impatt tiegħu stess u jissottometti għal skrutinju l-valutazzjonijiet tal-impatt tal-Kummissjoni. Fil-prattika, madankollu, dan rari jifforma parti mix-xogħol tal-Parlament. Għalhekk, il-Parlament jitlob lill-kumitati konċernati tiegħu biex jagħmlu użu aktar intensiv mill-valutazzjonijiet tal-impatt sabiex tisseddaq il-kwalità tal-leġiżlazzjoni tagħha. Ta' min iqis ukoll jekk terz mill-membri ta' kumitat għandux ikollu l-kapaċità li jordna li jsiru valutazzjonijiet tal-impatt.
It-talba prinċipali tal-Parlament hija li tinħoloq struttura awtonoma għat-twettiq tal-valutazzjonijiet tal-impatt fil-Parlament bil-għan li titjieb aktar il-kwalità tal-leġiżlazzjoni u jinħolqu sinerġiji. F'terminu itwal ta' żmien, trid titqies il-possibilità ta' mekkaniżmu komuni għall-istituzzjonijiet kollha tal-UE.
OPINJONI TAL-KUMITAT GĦALL-AFFARIJIET EKONOMIĊI U MONETARJI (7.10.2010)
Rapporteur għal opinjoni: Derk Jan Eppink
A. billi l-Parlament bosta drabi enfasizza li l-indipendenza tal-valutazzjonijiet tal-impatt hija garanzija tal-kwalità tal-leġiżlazzjoni, u ripetutement talab li l-valutazzjonijiet isiru soġġetti għal skrutinju estern u indipendenti;
B. billi l-Kummissjoni tqis li l-Bord ta' Valutazzjoni tal-Impatt huwa indipendenti minkejja li jinsab taħt l-awtorità tal-President tal-Kummissjoni u huwa magħmul minn uffiċjali għolja minn diversi Direttorati Ġenerali u ppresedut mill-Viċi Segretarju Ġenerali; billi dan iwassal għal informazzjoni mxaqilba u għaldaqstant għal ksur tan-newtralità meħtieġa,
C. billi l-valutazzjonijiet tal-impatt jistgħu jintużaw biex jinħolqu ostakli burokratiċi bla bżonn għall-iżvilupp ulterjuri jew għad-dħul fis-seħħ ta' leġiżlazzjoni jew politiki Ewropej,
D. billi m'hemm l-ebda stampa ġenerali ċara la tal-kost totali tal-valutazzjonijiet tal-impatt u lanqas analiżi tal-kost tagħhom għad-Direttorati Ġenerali rispettivi,
1. Iqis li l-proċess tal-valutazzjonijiet tal-impatt jeħtieġ li jkun soġġett għal kontroll tal-kwalità indipendenti u estern;
2. Jemmen li l-kompożizzjoni u l-lokazzjoni attwali tal-Bord ta' Valutazzjoni tal-Impatt ma jaqblux mar-rekwiżit għal valutazzjonijiet tal-impatt indipendenti, minħabba li huwa nieqes l-iskrutinju estern;
3. Iqis li proċess indipendenti ta' kontroll tal-kwalità, flimkien ma' analiżi tal-kost u l-benefiċċji għandu jevalwa, inter alia, il-ħtieġa ta' valutazzjoni tal-impatt, fil-qies tal-kosts u tad-dewmien li din tikkawża għal-leġiżlazzjoni u l-politiki;
4. Jistieden lill-Kummissjoni tfittex tispira ruħha mill-aqwa prattiki fl-Istati Membri għall-garanzija ta' valutazzjonijiet tal-impatt indipendenti, u jenfasizza l-ħtieġa li l-Parlament juża valutazzjonijiet tal-impatt immirati biss f'każijiet fejn il-leġiżlazzjoni tinbidel drastikament waqt il-proċedura ta' kodeċiżjoni.
OPINJONI TAL-KUMITAT GĦALL-AMBJENT, IS-SAĦĦA PUBBLIKA U SIKUREZZA TAL-IKEL (9.11.2010)
Il-Kumitat għall-Ambjent, is-Saħħa Pubblika u s-Sikurezza tal-Ikel qed jitlob lill-Kumitat għall-Affarijiet Legali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jistieden lill-Kummissjoni twettaq valutazzjonijiet tal-impatt obbligatorji tal-proposti leġiżlattivi kollha, billi dan hu meħtieġ biex jiġi stabbilit il-bżonn għal-leġiżlazzjoni u jekk hemmx “valur miżjud għall-UE”;
2. Minħabba l-ispejjeż biex isiru dawn il-valutazzjonijiet tal-impatt, jipproponi li dawn għandhom jiġu prijoritizzati għall-proposti leġiżlattivi;
3. Jenfasizza li l-valutazzjonijiet tal-impatt iservu ta' gwida biex il-leġiżlazzjoni tkun aħjar, u jistgħu jkunu biss ta' għajnuna għad-deċiżjonijiet politiċi, u fl-ebda każ m'għandhom jieħdu post id-deċiżjonijiet politiċi fi ħdan il-proċess deċiżjonali demokratiku u lanqas ifixklu s-sehem ta' dawk li jieħdu d-deċiżjonijiet u li huma politikament responsabbli għalihom;
4. Jenfasizza, barra minn hekk, li l-valutazzjonijiet tal-impatt m'għandhomx idewmu l-proċeduri leġiżlattivi, u lanqas m'għandhom jintużaw bħala strument li jservi ta' xkiel proċedurali bil-għan li tiġi mblukkata leġiżlazzjoni mhix mixtieqa;
5. Jisħaq fuq il-fatt li l-partijiet interessati għandhom ikunu kkonsultati fil-proċess tat-tfassil tal-valutazzjonijiet tal-impatt u li l-abbozzi tal-valutazzjonijiet tal-impatt għandhom ikunu disponibbli għall-kummenti qabel ma jiġi ppubblikat id-dokument finali;
6. Jipproponi li fl-oqsma ta’ kompetenza speċjali, il-Parlament u l-Kunsill jistgħu jitolbu li jiġu kkummissjonati valutazzjonijiet tal-impatt esternament minn esperti fil-qasam rilevanti;
7. Jitlob li f’kull valutazzjoni tal-impatt għandha tiġi inkluża analiżi obbligatorja tal-benefiċċji u l-ispejjeż, bil-benefiċċji u l-ispejjeż ikkwantifikati b’mod ċar, sabiex ikunu jistgħu jitqabblu l-għażliet alternattivi;
8. Jitlob li l-kunċett tal-analiżi tal-benefiċċji u l-ispejjeż tal-valutazzjonijiet tal-impatt dwar proposti leġiżlattivi jiġi estiż biex jinkludi indikaturi speċifiċi tar-riżorsi naturali u kulturali, sabiex tiġi evitata l-possibilità li jinqerdu, billi dawn ir-riżorsi jeħtieġu valutazzjoni speċifika u differenti;
9. Jitlob li analiżi obbligatorja tal-impatti ekonomiċi, soċjali, ambjentali u tas-saħħa għal żmien medju u fit-tul tiġi inkluża b'mod ibbilanċjat fil-valutazzjonijiet tal-impatt kollha; jikkunsidra li, meta ma jkun hemm l-ebda impatt ta’ dan it-tip, dan għandu jiġi ddikjarat b'mod espliċitu fil-valutazzjoni tal-impatt;
10. Jipproponi li l-valutazzjonijiet tal-impatt dwar proposti leġiżlattivi jinkludu valutazzjoni ekonomika tal-implimentazzjoni tal-prinċipju tas-sostituzzjoni;
11. Jenfasizza l-importanza u l-bżonn li l-Kumitati tal-Parlament, bi qbil mal-Approċċ Komuni Interistituzzjonali għall-valutazzjoni tal-impatt, jeżaminaw il-valutazzjonijiet tal-impatt u r-rapporti tal-Bord ta' Valutazzjoni tal-Impatt li jakkumpanjawhom fil-fażi inizjali tal-proċedura, u li jipproduċu valutazzjonijiet tal-impatt huma wkoll fil-każ ta’ emendi sostantivi li jbiddlu b’mod sinifikanti l-proposti tal-Kummissjoni;
12. Jistieden lill-Kummissjoni tistabbilixxi Bord ta' Valutazzjoni tal-Impatt li jkun tassew indipendenti biex jipprovdi sorveljanza kritika esterna tal-valutazzjonijiet tal-impatt; jissuġġerixxi li dan għandu jkun magħmul minn membri indipendenti minn barra l-istruttura istituzzjonali tal-UE, approvati mill-Parlament u l-Kunsill u appoġġati minn segretarjat ta’ persunal tal-Kummissjoni; jissuġġerixxi li l-Bord ta' Valutazzjoni tal-Impatt għandu jirrakkomanda lill-Parlament iċ-ċaħda ta' proposta leġiżlattiva jekk il-valutazzjoni tal-impatt li takkumpanjaha ma tissodisfax l-istandards meħtieġa;
13. Jissuġġerixxi li l-Qorti tal-Awdituri tkun responsabbli biex tissorvelja l-ħatra tal-membri l-ġodda tal-Bord ta' Valutazzjoni tal-Impatt, biex teżamina r-rapporti inizjali prodotti mill-Bord il-ġdid u biex tiżgura li l-Parlament u l-Kunsill jimxu mar-regoli stipulati fl-Approċċ Komuni Interistituzzjonali msemmi aktar 'il fuq;
14. Jistieden lill-presidenza tal-Bord ta' Valutazzjoni tal-Impatt biex tidher quddiem il-kumitati konċernati u tindirizzahom, rispettivament u, b'talba tagħhom, kull sena wara l-pubblikazzjoni tar-rapport annwali tal-Bord;
15. Iqis li l-indipendenza vera tal-valutazzjonijiet tal-impatt għandha ssir prinċipju ġenerali li jkun applikabbli għal kull tip ta' valutazzjoni bħal dan, u b'mod partikolari għall-valutazzjonijiet tal-impatt ambjentali; iqis ukoll li fid-Direttiva dwar l-Istima tal-Impatt Ambjentali(1) għandha tkun inkluża garanzija li dan il-prinċipju japplika;
16. Huwa konvint li l-Parlament għandu jitlob lill-Kummissjoni tipproponi bidliet fil-Konvenzjoni tan-NU dwar il-Valutazzjoni tal-Impatt Ambjentali f'Kuntest Transkonfinali (il-Konvenzjoni Espoo) li jiżguraw l-indipendenza tal-valutazzjonijiet tal-impatti ambjentali;
17. Iqis li l-Kummissjoni għandu jkollha sehem attiv fid-difiża tal-interessi tal-UE u tal-Istati Membri kollha tagħha f'każijiet fejn il-proġetti ta' pajjiżi terzi jista' jkollhom impatt fuq l-Unjoni Ewropea jew fuq wieħed mill-Istati Membri tagħha jew aktar.
Direttiva tal-Kunsill 85/337/KEE tas-27 ta' Ġunju 1985 dwar l-istima tal-effetti ta' ċerti proġetti pubbliċi u privati fuq l-ambjent (kif emendata), ĠU L 175, 5.7.1985, p.40.
OPINJONI TAL-KUMITAT GĦALL-INDUSTRIJA, IR-RIĊERKA U L-ENERĠIJA (3.11.2010)
Rapporteur għal opinjoni: Giles Chichester
Il-Kumitat għall-Industrija, ir-Riċerka u l-Enerġija qed jitlob lill-Kumitat għall-Affarijiet Legali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jisħaq fuq il-fatt li l-Bord ta' Valutazzjoni tal-Impatt tal-Kummissjoni għandu jiżgura kemm kontroll tal-kwalità riġidu kif ukoll trasparenza, għandu jinkludi persentaġġ raġonevoli ta’ esperti indipendenti mhux eżekuttivi proposti mill-Kummissjoni, suġġetti għall-approvazzjoni tal-Parlament Ewropew, u għandu jirrapporta lill-kumitat relevanti;
2. Jemmen li l-valutazzjoni tal-impatt hija strument xieraq għall-verifika tar-rilevanza tal-proposti tal-Kummissjoni, u partikolarment skont il-prinċipji tas-sussidjarjetà u l-proporzjonalità, u biex ikunu spjegati b’mod iktar ċar lill-koleġiżlaturi u lill-pubbliku inġenerali r-raġunijiet għall-għażla ta’ miżura partikolari;
3. Iqis li l-Bord ta' Valutazzjoni tal-Impatt għandu jiċċekkja l-valutazzjonijiet tal-impatt kollha tal-Kummissjoni u jressaq opinjonijiet dwarhom; iqis li, jekk wara opinjoni kritika mill-Bord ta' Valutazzjoni tal-Impatt, il-Kummissjoni tiddeċiedi li ma tbiddilx il-proposta tagħha, għandha tiġi ppubblikata mal-proposta, dikjarazzjoni mill-Kummissjoni li tispjega din id-deċiżjoni, kif ukoll l-opinjoni tal-Bord ta' Valutazzjoni tal-Impatt;
4. Jenfasizza li l-valutazzjonijiet tal-impatt bl-ebda mod għandhom inaqqsi l-indipendenza tal-Kummissjoni fl-eżerċitar tal-prerogattivi istituzzjonali tagħha, u partikolarment id-dritt waħdieni tagħha li tipproponi leġiżlazzjoni kif stabbilit fl-Artikolu 17 tat-Trattat dwar l-Unjoni Ewropea;
5. Jemmen li l-Bord ta' Valutazzjoni tal-Impatt għandu jkun f'pożizzjoni li jivverifika l-kalkoli tan-nefqa tal-valutazzjoni tal-impatt u jistabbilixxi kalkoli tan-nefqa indipendenti bl-għajnuna tal-esperti indipendenti fejn ikun meħtieġ;
6. Jemmen li l-impatt fuq is-sħubiji ekonomiċi tal-UE kif ukoll l-implikazzjonijiet tal-għażla ta’ standard Ewropew speċifiku minflok standard internazzjonali għandu jitqies fil-valutazzjonijiet tal-impatt;
7. Jemmen li l-valutazzjonijiet tal-impatt għandhom isiru b'mod sistematiku għal kwalunkwe proposta leġiżlattiva u jitlob lill-Kummissjoni, għall-każijiet eċċezzjonali li għalihom ma tkunx tista' ssir valutazzjoni tal-impatt, biex dejjem tipprovdi ġustifikazzjoni raġunata għaliex ma tkunx saret valutazzjoni tal-impatt;
8. Jemmen li approċċ ta’ kost u benefiċċji mhuwiex biżżejjed fir-rigward ta' valutazzjonijiet tal-impatt u għalhekk jenfasizza l-importanza ta’ approċċ integrat għall-valutazzjonijiet tal-impatt li jindirizza l-interazzjonijiet bejn kunsiderazzjonijiet ekonomiċi – b’enfasi partikolari fuq l-SMEs –, ambjentali, soċjali, territorjali u tas-saħħa;
9. Jargumenta li kull valutazzjoni tal-impatt għandha tinkludi kunsiderazzjoni ta' politiki alternattivi u jħeġġeġ lill-Kummissjoni biex twaqqaf mekkaniżmu biex tiġi żgurata kooperazzjoni interistituzzjonali akbar;
10. Jitlob lill-Kummissjoni biex tikkonsulta lill-partijiet interessati u r-rappreżentanti ta’ istituzzjonijiet oħrajn tal-UE biex janalizzaw abbozzi qabel ma tiġi ffinalizzata l-proposta sabiex ikunu involuti fi stadju aktar bikri u b’mod aktar mill-qrib fil-proċess li jippermetti lill-Kummissjoni li timmira aħjar il-valutazzjonijiet tal-impatt u l-kontenut tagħhom fejn huma kkonċernati l-għażliet tal-politika; jemmen aktar li s-sommarji eżekuttivi tal-valutazzjonijiet tal-impatt għandhom ikunu pprovduti;
11. Jisħaq fuq il-fatt li l-valutazzjoni tal-impatt għandha tkun aġġornata matul iċ-ċiklu tal-leġiżlar, b'mod partikolari biex jitqiesu l-bidliet sostantivi għall-proposta leġiżlattiva inizjali li titressaq mill-Kummissjoni, u li l-aġġornament ikun disponibbli qabel il-votazzjoni finali fil-Parlament; iħeġġeġ użu aktar sistematiku u mmirat tal-valutazzjonijiet tal-impatt fil-Parlament f’każijiet fejn il-proposti jkollhom bidliet sostantivi fil-kumitat, bi qbil mal-approċċ Interistituzzjonali komuni għall-valutazzjonijiet tal-impatt u l-Manwal tal-valutazzjonijiet tal-impatt tal-Parlament;
12. Itenni li l-piż amministrattiv ta' leġiżlazzjoni ġdida li jrid jitpoġġa fuq in-negozju u l-amministrazzjoni pubblika huwa element sinifikanti meqjus mill-valutazzjonijiet tal-impatt, u l-ispejjeż amministrattivi u ta' konformità għandhom, jekk hu possibbli, jiġu kkwantifikati; jitlob biex jitqiesu kemm it-tnaqqis tal-piż amministrattiv kif ukoll l-ilħuq tal-miri tal-leġiżlazzjoni sabiex jiġi żgurat approċċ ibbalanċjat, u jħeġġeġ li l-effetti tar-regolament il-ġdid dwar l-industrija jridu jiġu vvalutati fid-dettall fir-rigward tal-objettivi tal-Istrateġija Ewropa 2020 u d-diskussjonijiet attwali dwar politika industrijali ġdida għall-Ewropa;
13. Jitlob li t-test tal-SMEs jiġi applikat u ppubblikat b'mod konsistenti biex jiġi evalwat l-impatt tar-regolament il-ġdid b'mod partikolari fuq l-SMEs;
14. Iqis li l-metodoloġija għall-proċess tal-valutazzjoni tal-impatt tal-Bord ta' Valutazzjoni tal-Impatt għandha tkun evalwata regolarment minn korp indipendenti bħal ma hija l-Qorti tal-Awdituri; iħeġġeġ li l-evalwazzjonijiet ex-post isiru biex juru jekk il-politika kinetx effettiva u biex jottimizzaw il-metodoloġija għall-evalwazzjonijiet tal-impatt;
15. Jenfasizza li dawk li jippromwovu l-proġetti jew il-benefiċjarji diretti jew indiretti tal-implimentazzjoni tagħhom ma għandhomx ikunu jistgħu jwettqu jew japprovaw l-abbozz tal-valutazzjoni tal-impatt, minħabba li hija meħtieġa valutazzjoni esterna indipendenti mandatorja;
16. Huwa tal-opinjoni li ma għandux ikun possibbli li l-valutazzjonijiet tal-impatt ambjentali fuq proġetti jew leġiżlazzjoni mħallsa mill-amministrazzjonijiet pubbliċi jew l-intrapriżi dipendenti tagħhom jitwettqu jew jiġu approvati mill-amministrazzjoni kkonċernata;
17. Iqis li, minħabba l-ispejjeż tal-valutazzjonijiet tal-impatt, għandha tingħata prijorità lill-fatt li dawn jitwettqu fuq proposti leġiżlattivi li jistabbilixxu regoli vinkolanti.
OPINJONI TAL-KUMITAT GĦAS-SUQ INTERN U L-ĦARSIEN TAL-KONSUMATUR (02.12.2010)
1. Jenfasizza l-ħtieġa li jittieħdu t-tagħlimiet mill-evalwazzjoni ex-post tal-leġilazzjoni eżistenti u minn analiżi tal-ġurisprudenza rilevanti tal-QEĠ, u li qabel ma tiġi proposta leġiżlazzjoni ġdida, issir diskussjoni xierqa dwar l-għażliet strateġiċi disponibbli għal qasam ta' politika speċifiku;
2. Jisħaq fuq il-ħtieġa għal valutazzjonijiet komprensivi tal-impatt bħala prerekwiżit għal leġiżlazzjoni ta' kwalità għolja u għat-traspożizzjoni, l-applikazzjoni u l-infurzar kif jixraq;
3. Jinnota li, biex valutazzjoni tal-impatt tkun oġġettiva, jeħtieġ li l-Kummissjoni sistematikament tikkonsulta mal-partijiet kollha interessati, inklużi l-intrapriżi żgħar u medji u l-organizzazzjonijiet tal-ħarsien tal-konsumaturi;
4. Iqis l-valutazzjoni tal-impatt bħala "dokument ħaj" li jifforma parti mill-proċess leġiżlattiv; jenfasizza l-ħtieġa li tkun garantita biżżejjed flessibbiltà biex ikunu jistgħu jsiru valutazzjonijiet tal-impatt ulterjuri matul il-proċess leġiżlattiv;
5. Jistieden lill-Kummissjoni biex tiggarantixxi li jitqiesu r-rekwiżiti tal-ħarsien tal-konsumatur billi tiżgura li l-valutazzjonijiet tal-impatt jeżaminaw l-effett potenzjali tal-proposti fuq il-konsumaturi, kif ukoll l-impatt ekonomiku, soċjali u ambjentali tagħhom;
6. Iħeġġeġ lill-Kummissjoni biex tiżgura li l-valutazzjonijiet tal-impatt ikun fihom valutazzjoni sinifikanti tal-impatt soċjali tal-proposti;
7. Jilqa' l-fatt li l-Linji Gwida l-ġodda tal-Kummissjoni dwar l-Istimi tal-Impatt fihom impenn li teżamina l-impatt potenzjali tal-proposti fuq l-intrapriżi ta' daqs żgħir u medju;
8. Jenfasizza l-ħtieġa li l-ħidma tal-Bord ta' Valutazzjoni tal-Impatt tittejjeb billi jkun żgurat li sew l-esperti tal-Kummissjoni mill-oqsma kollha ta' politika milquta kif ukoll il-Parlament Ewropew ikunu rrappreżentati;
9. Iħeġġeġ lill-Kumitati kollha biex, qabel ma jikkunsidraw proposta leġiżlattiva, jiddiskutu fil-fond mal-Kummissjoni dwar il-valutazzjoni tal-impatt.
Aġġornata l-aħħar: 19 ta' Mejju 2011 Avviż legali